**עמוקה (עֲמֻקָּה)** הוא יישוב קהילתי קטן בגליל העליון ליד חצור הגלילית וצפת, השייך למועצה אזורית מרום הגליל. היישוב הוקם בשנת 1980 כחלק מתוכנית המצפים בגליל. במקום שכן עד קום המדינה הכפר הערבי **עמוקה** (ערבית: **عمّوقة**).

צפונית-מערבית ליישוב שוכן קבר המיוחס ליונתן בן עוזיאל שיש המייחסים לו סגולות לשידוך.

היסטוריה
--------

יישוב בשם **כפר עמיקו**, מוזכר בתלמוד ויש המזהים אותו עם עמוקה. עמוקה הייתה יישוב יהודי בתקופה הצלבנית. הרב משה באסולה ביקר בעמוקה בין השנים 1521–1523 וסיפר: "רכבתי עם יהודי אחד לעשות סיבוב לראות כל הגליל העליון והצדיקים אשר בו.. באנו לעמוקה, מקום כשמו כן הוא, עולה להר גבוה מאד ואחר כך יורדים בעמק ושם כפר כ-60 בתים ואין שם יהודים".

בשנת 1875 ביקר בעמוקה חוקר ארץ ישראל ויקטור גרן, וכתב כי במקום יושבים אלג'ירים אחדים, שהתיישבו במקום לאחר ששירתו בצבאו של עבד אל-קאדר אל-ג'זאירי (עבד אל-קאדר האלג'יראי). הוא ציין כי מצא בקרבת מקום בניין עתיק שנראה כמו בית כנסת, וכן עץ זקן שחלק מענפיו "נסמכים על אבני גזית שעולי הרגל היהודים כותבים עליהן את שמותיהם".

הכפר הערבי עמוקה מנה לפי "סקר הכפרים" משנת 1945 כ-140 תושבים, ונכבש על ידי צה"ל במאי 1948.

עמוקה הוקמה בשנת 1980 בלב יער ביריה במסגרת תוכנית המצפים בגליל. במקור יועדה עמוקה לכלול רק 7 משפחות, אך בלחץ בני המושבים במרום הגליל - ספסופה, דובב ושזור - הוחלט במרץ 1980 להוסיף לו עוד 15 אשקוביות, בהן התיישבו בני המושבים. במהלך שנות ה-80 הפך היישוב ליישוב של בעלי מקצועות חופשיים.

בסוף 2019 התגוררו בעמוקה כ-130 תושבים, שהתפרנסו מתיירות וממקצועות חופשיים. ילדי היישוב לומדים בבתי ספר חיצוניים: יסודי – "נוף הרים" בסאסא, תיכון – "אנה פרנק" בסאסא, תיכון "הר וגיא" ותיכון "עינות ירדן".

מבנים במקום
-----------

### קבר יונתן בן עוזיאל

 ערך מורחב – **קבר יונתן בן עוזיאל**  

על פי המסורת, שמופיעה בכתב לראשונה ב"מגילת אביתר" של רב אביתר גאון משנת 1083 (כ-1000 שנה אחרי פטירת יונתן בן עוזיאל), מצוי קברו של יונתן בן עוזיאל בדלתון, אך מתיאורו לא ברור האם התכוון לדלתון עצמה או קרוב אליה. רבי שמואל ב"ר שמשון (בשנת 1210) מציין את קברו לראשונה בעמוקה. ומציין: "ועליו אילן גדול והישמעאלים מביאין עליו שמן ומדליקין נר לכבודו וגם נודרים שם נדבות (נדרים) לכבודו".

### קברו של מוקרט

"**מוקרט**" (או: **דמן מוקרט**) הוא האדם לו מיוחס הקבר בעמוקה, סמוך לקברו של התנא יונתן בן עוזיאל. תקופת חייו איננה ברורה, אך ככל הנראה היה תנא או אמוראעל הקבר נכתב: "ציון התנא מוקרט זיע"א".

### בית כנסת

חורבה ומבנה גדול מעל הקבר המיוחס ליונתן בן עוזיאל. שרידיה מצויים ממזרח לגיא, בו היה היישוב הקדום כפר עמיקו, עמיקין. במאה ה-19 כתב החוקר ויקטור גרן שראה במקום "בסיס עמוד וכמות של אבני גזית - שרידיו של בניין עתיק, אולי בית כנסת". צבי אילן כותב כי יש במקום חוליה מגולפת של קורה או כרכוב ואבני גזית. חלק מאבני הגזית מרוכזות במרכז החורבה, במעין "במה". מערבה נמצא משטח של 20 על 30 מטר מתאים לבית כנסת. בעבר נמצא במקום לוח שבור משיש שעליו תבליט גפן, אולי חלק מהסורג.

קישורים חיצוניים
----------------

ויקישיתוף מדיה וקבצים בנושא **עמוקה** בוויקישיתוף

הערות שוליים
------------

1. 1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף פברואר 2024 (אומדן), בכל יתר היישובים - לפי טבלה שנתית של למ"ס עבור

סוף 2022.
2. ↑  הנתונים לפי טבלת מדד חברתי כלכלי של למ"ס נכון לשנת 2019
3. ↑  מוזכר בתלמוד בבלי, מסכת תענית, דף כ"א, עמוד א'
4. ↑  צבי אילן, ארץ חמדה עמוקה, דבר, 26 בדצמבר 1980
5. ↑  אריה גראבויס, "הגליל בתקופת מסעי-הצלב", בתוך: **ארצות הגליל**, חלק א', בעריכת ארנון סופר, אבשלום שמואלי, נורית קליאוט, הוצאת חברה למחקר מדעי שימושי אוניברסיטת חיפה בע"מ ומשרד הביטחון, 1983, עמ' 298
6. ↑  ויקטור גרן, תרגום: חיים בן־עמרם, **תיאור גיאוגרפי, היסטורי וארכיאולוגי של ארץ ישראל**, כרך ז': הגליל (ב), ירושלים: יד יצחק בן־צבי, תשמ"ז, עמ' 244-245
7. ↑  מנחם רהט, הפולשים למיצפה חר־קלען אינם ממהרים להתפנות, מעריב, 10 במרץ 1980
8. ↑  חנוך ברטוב, מצפים ונפלאות בהרי הגליל, מעריב, 10 בספטמבר 1890
9. ↑  תמר טוניק, אידיאליסטים בעל כורחם, מעריב, 5 בדצמבר 1990
10. ↑  אוצר מסעות, החיבור "מסע דפליסטינא", עמ' 63
11. ↑  יהודה דוד אייזנשטיין, **אוצר מסעות**, מסע דפליסטינא מר' שמואל ב"ר שמשון (1210), עמ' 64.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| 

|  יישובי מועצה אזורית מרום הגליל (מחוז הצפון) |
| --- |
| קיבוצים | פרוד |
| מושבים | אביבים • אמירים • דוב"ב • דלתון • חזון • טפחות • כפר שמאי • כרם בן זמרה • מירון • כפר חושן • עלמה • שזור • שפר |
| יישובים קהילתיים | אור הגנוז • ביריה • בר יוחאי • כלנית • כפר חנניה • ליבנים • עמוקה |
| כפרים דרוזים וצ'רקסים | עין אל-אסד • ריחאניה |
| יישובים לא מוכרים | ענבר • קדיתא |
| 
מפת יישובי המועצה האזורית
מפה**מפת היישובים של מועצה אזורית מרום הגלילבאדום - עמוקהבירוק - מיקום בניין המועצה**
 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007588172905171

 |